Michele da Cuneo

Michele da Cuneo (Sann-a, 1448 – Sann-a, 1503) u l'è stætu 'n navegatô ligüre.

 Biografîa 
U l'a parteçipòu a-o segundu viâgiu de Cristòfuru Culumbu.

Michele da Cuneo (Michê da Cügnu), au cunträiu de l'apparensa du numme, u nu vegne da Cügnu 'nteisu cumme Cuneo, in italian, ma cun tütta prubabilitæ da (mæxima prununsia in zeneise ma diversa grafia in italian) Cügnu inteisu cumme Cunio, frasiùn d'u Segnu, inchö in t'u cumüne de Vuè (Vado Ligure, a rumann-a Vada Sabatia). I "Da Cuneo" l'éan amixi de famiggia di Culumbu (a famiggia de Cristoforo), e Michê (Michele) u l'è stætu grandiscimu amigu de Cristofuru Culumbu, finn-a da che l'æan garçuin. I Culumbi i cattiàn propiu da in Da Cuneo a sö cà in Valcada, insc'e artüe de Leze (Legino). Questa cà a l'è a inchö l'ünica prupiêtæ ligure di Culumbu doccümentò cun precixiùn da in attu nutarile ancun existente. Recentemente u s'è scuvertu a cà êse foscia n'ätra da quélla ch'u s'è sempre credüu quella di Culumbi, ma u gh'è da dî che i storichi e i studiûsi i s'æan cunfûsi de poche dêxenne de metri (e due chè sun in faeti multu vixinn-e in linia d'äia). 

Da u libbru de Walter Ferro, Storia di Savona e delle sue monete, pagina 153:

«... Due sun e còse evidenti: u Navegatô u l'è visciüu paigiu tempu a Sann-a, dund'u s'æa trasferìu cun a famiggia da Zena, e u nu s'è mai scurdò de questa çitæ, se u l'è væa che incun inchö ünn-a de primme isule da lé scuvèrte a porta u numme de Saona ( isla Saona ): ciammò Adamaney da e génte lucäli, a se tröva ciù o menu 5 miggia a sud-est de Haiti e a l'a inn-a superficie de 110 chilommetri quaddri. U Bruno (La Saona delle Antille) u dimustra apocrifu in manuscrîtu ch'u attribuisce a in savuneize – per l'appuntu, in çertu Michele de Cuneo, imbarcò cun Culumbu – l’assegnäghe u numme Saona, che in bäse a quanto dîxe u ducümentu cuntestò, saiæva stæta in t'u mazzu 1494, in t'a secunda spediçiun de Culumbu. Se, cumme u pä, u numme u l'è stætu pe'ndavèi dætu da Culumbu lê mæximu, u vä a penn-a vedde che Zena a nu góde de'n täle onure, e dumandäsighe u perchè»

 Bibliografîa  






Categorîa:Biografìe
Da Cuneo, Michele